**НАСТАВЉЕНИ РАЗГОВОРИ РЕПРЕЗЕНТАТИВНИХ СИНДИКАТА И ПРЕДСЕДНИЦЕ ВЛАДЕ, УЗ ПОСТИЗАЊЕ ДОГОВОРА О ОДУСТАЈАЊУ ОД ГЕНЕРАЛНОГ ШТРАЈКА „ПОШТЕ СРБИЈЕ“**

**Представници репрезентативних синдиката** ЈП „Пошта Србије“ обавестили су данас председницу Владе Србије, Ану Брнабић да је **донета одлука о одустајању од генералног штрајка, који је био најављен за 20. новембар.** На састанку коју је одржала сав.д директорком „Поште Србије“ Миром Петровић и представницима синдиката, председница Владе је захвалила на конструктивном приступу и напорима да се, у отвореном дијалогу, наставе разговори о ситуацији у том предузећу.

**-Влада Србије опредељена је да, у разговору са представницима репрезентативних синдиката, разговара о даљем побољшању материјалног положаја запослених у ЈП „Пошта Србије“,** нагласила је председница Владе. **Одлука о одустајању од штрајка потврђује посвећеност конструктивном решавању отворених питања и одговорност према грађанима и свим корисницима услуга „Поште Србије“,** рекла је Ана Брнабић након састанка.

У складу са договором који је постигнут на претходном састанку, који је пре недељу дана Брнабић одржала са представницима репрезентативних синдиката ЈП „Пошта Србије“ и в.д. директорком Миром Петровић, одлуком Владе Србије запосленима зарада је исплаћена из добити предузећа, као што је то био случај и претходних година.

У разговорима је договорено да ће бити приређена анализа пословања „Поште Србије“, као и да се наставе разговори о свим отвореним питањима.

Београд,

17. новембар 2017.